Borsodivánka

Borsodivánka község Borsod-Abaúj-Zemplén vármegyében, a Mezőkövesdi járásban.

Fekvése 
A vármegye déli széle közelében helyezkedik el, Mezőkövesdtől és Tiszafüredtől egyaránt 15-15, a megyeszékhely Miskolctól mintegy 60 kilométerre délre.

A közvetlenül határos települések: észak felől Szentistván, kelet felől Négyes, dél felől Poroszló, északnyugat felől pedig Egerlövő. A környező települések közül Egerlövő és Négyes 4-4, Poroszló 7 kilométerre fekszik, Szentistvánnal viszont nincs közvetlen közúti kapcsolata.

Megközelítése 
Nyugat-keleti irányban a 3302-es út halad rajta végig, amelybe a központban torkollik bele a Poroszlótól idáig vezető 3301-es út.

Vasútvonal nem érinti, a legközelebbi vasúti csatlakozási lehetőséget a  Poroszló vasútállomása kínálja, a központtól néhány kilométerre délre.

Története 
A terület már a honfoglalás idején is lakott volt, a község határában földvár nyomaira bukkantak. A község régi neve Iván volt. Első írásos említése a Váradi regestrumban történik, Louan néven. Birtokosa a Sártivánvecse nemzetség volt, majd a 13. század végétől a Rátold nemzetségé lett. A település a török időkben sem halt ki; a fosztogató csapatok elől a közeli Tisza szigeteire menekült a lakosság.

A falu lakossága nagyrészt mezőgazdaságból él. Teljes foglalkoztatottság van, a tucatnyi közmunkást is beleértve.

Jó hetven fő tanulóval, kis létszámú osztályokban 1970 óta általános iskola működik itt.

A településen orvosi-, fogorvosi rendelő, posta, ABC-áruház működik.

Nevének eredete 
A település régi neve Iván volt. A Sártivánvecse nemzetség birtoka volt. A név ennek a nemzetségnek a nevéből származik.

Közélete

Polgármesterei 
 1990-1994: Csató Flórián (független)
 1994-1998: Csató Flórián (független)
 1998-2002: Csató Flórián (független)
 2002-2006: Körösi László (független)
 2006-2010: Bogdán József (független)
 2010-2014: Bogdán József (Fidesz-KDNP)
 2014-2019: Bogdán József (Fidesz-KDNP)
 2019-től: Bogdán József (független)

A településen a 2002. október 20-án megtartott önkormányzati választás érdekessége volt, hogy az országos átlagot jóval meghaladó számú, összesen 7 polgármesterjelölt indult. Ilyen nagy számú jelöltre abban az évben az egész országban csak 24 település lakói szavazhattak, ennél több (8 vagy 10) aspiránsra pedig hét másik településen volt példa.

Népesség 
A település népességének változása:

A 2001-es népszámlálás adatai szerint a településnek csak magyar lakossága volt.

A 2011-es népszámlálás során a lakosok 84,9%-a magyarnak, 2,1% cigánynak, 0,3% németnek, 0,4% románnak mondta magát (15,1% nem nyilatkozott; a kettős identitások miatt a végösszeg nagyobb lehet 100%-nál). A vallási megoszlás a következő volt: római katolikus 40,8%, református 9%, evangélikus 0,3%, görögkatolikus 0,7%, felekezeten kívüli 22% (27,1% nem válaszolt).

Nevezetességei 
 Kastélypark
 Római katolikus temploma, Keresztelő Szent János tiszteletére felszentelve
 Hősi emlékmű
 Nagyhalom elpusztult földvár, rézkori ásatással

Itt született 
 1846. szeptember 13-án zsombolyai és janovai gróf Csekonics Endre, a magyarországi Vöröskereszt Egyesület elnöke, politikus

Források 
 A hely című riportműsor, Farkas Erika, Kossuth Rádió, 2019. január 9.

Jegyzetek

További információk 
 Gyalogló 

Borsod-Abaúj-Zemplén megye települései
Borsod vármegye települései